**Notă informativă**

**la proiectul hotărârii de Guvern cu privire la aprobarea modificărilor şi completărilor ce se operează în unele hotărîri ale Guvernului**

Proiectul hotărârii de Guvern „Cu privire la aprobarea modificărilor şi completărilor ce se operează în unele hotărâri ale Guvernului”a fost elaborat în temeiul art.7 alin.(3) lit. h) şi art.8 alin.(1) lit. i) din Legea nr.121-XVI din 4 mai 2007 privind administrarea şi deetatizarea proprietăţii publice şi are drept scop realizarea recomandărilor expuse în pct. 2.2. și 2.4.1. și 2.4.2. din Hotărârea Curții de Conturi nr.3 din 25 februarie 2016 ”Cu privire la raportul auditului privind realizarea de către Ministerul Finanțelor a sarcinilor și activităților în procesul de monitoring financiar al întreprinderilor de stat și societăților comerciale cu capital integral sau majoritar de stat”.

În scopul implementării recomandării *privind ajustarea cadrului legislativ-normativ în vederea corelării activităților comune cu Ministerul Finanțelor, inclusiv a termenelor de prezentare către Guvern a informațiilor aferente gestionării patrimoniului public,* se propune extinderea termenului de prezentare a Raportului privind administrarea și deetatizarea proprietății publice de la 15 iunie la 20 iunie, stabilit în pct.21 din Hotătârea Guvernului nr.568 din 06 mai 2008 „Cu privire la organizarea evidenţei proprietăţii publice, circulaţia acesteia şi exercitarea funcţiilor de către persoanele împuternicite să reprezinte interesele statului/unităţilor administrativ-teritoriale”. Termenul respectiv a fost stabilit reieșind din prevederile art.69 alin (3) din Legea nr.121/2007 privind administrarea și deetatizarea proprietății publice, care stipulează că Guvernul prezintă anual în Parlament, pînă la 1 iulie, un raport privind totalurile administrării şi deetatizării proprietăţii publice pentru anul precedent.

Totodată, în scopul *elaborării* *reglementărilor aferente responsabilizării autorităților administrației publice centrale pentru determinarea măsurilor de eficientizare a gestionării patrimoniului public, prin stabilirea și evaluarea indicatorilor de performanță, precum și în vederea analizei situației patrimoniale și a riscurilor aferente pentru societățile comerciale cu cota statului pînă la 50%,* au fost operate modificări și completări în pct. 2 al Hotărîrii Guvernului nr.568/2008 și în pct. 1 al Hotărîrii Guvernului nr.519/2014 ”Cu privire la delegarea funcțiilor de administrare a proprietății de stat autorităților administrației publice centrale de specialitate”.

Totodată, în scopul eliminării unor discrepanțe identificate în procesul realizării prevederilor Hotărîrii Guvernului nr.568/2008 se propun modificări și completări la Anexa nr.1 și la Indicaţii pentru completarea dării de seamă privind mărimea şi circulaţia proprietăţii publice la hotărîrea în cauză.

Realizarea proiectului dat nu implică cheltuieli financiare publice şi nu conţine prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr. 235-XVI din 20.07.2006, astfel decăzând necesitatea examinării acestuia de către Grupul de lucru pentru reglementarea activităţii de întreprinzător.

Proiectul dat este supus dezbaterilor publice, fiind plasat pe pagina web a ministerului [www.mec.gov.md](http://www.mec.gov.md/) la compartimentul Transparenţa/Anunţuri de proiecte şi consultări publice.

În contextul celor expuse, Ministerul Economiei înaintează spre examinare şi aviz proiectul hotărârii de Guvern „Cu privire la aprobarea modificărilor şi completărilor ce se operează în unele hotărâri ale Guvernului”.

 **Viceministru Valeriu TRIBOI**